
2013 M. LIETUVA PIRMININKAUS ES TARYBAI

2013 m. balandžio 11 d. pranešimas VIR

ERK laikosi konsoliduotos pozicijos svarbiausiais užsienio politikos klausimais
Seimo Europos reikalų komitetas (ERK) laikosi vieningos ir konsoliduotos pozicijos svarbiausiais užsienio ir Europos politikos klausimais. Jei tokio požiūrio per Lietuvos pirmininkavimą Europos Sąjungos (ES) Tarybai laikysis visos šalies valdžios institucijos, bendradarbiaudamos, sprendžiant pirmininkavimo klausimus, kitas šių metų pusmetis turėtų praeiti sklandžiai ir sėkmingai. 

Tokia nuomonė ne kartą nuskambėjo balandžio 10 d. ERK posėdyje vykusioje diskusijoje apie ES darbotvarkės aktualijas, kurioje dalyvavo ir Užsienio reikalų ministras Linas Linkevičius. 

„Džiaugiuosi, kad komitetas, suteikdamas parlamento mandatą Vyriausybei, išlaiko konsensuso tradiciją, kad čia vyrauja bendradarbiavimas ir sutarimas tarp įvairių politinių partijų, o partijos supranta tokios politinės elgsenos svarbą“, – teigė Seimo Pirmininko pavaduotojas ir ERK pirmininkas Gediminas Kirkilas. 

ERK suteikia Vyriausybės atstovams parlamento mandatą atstovauti nacionalinius interesus ES Ministrų Tarybos posėdžiuose, o jiems sugrįžus iš Briuselio, išklauso jų ataskaitas apie posėdžių sprendimus.

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121, el. p. Morta.Vidunaite@lrs.lt). 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





